Bykans 4 000 sterf in Gauteng-staatshospitale weens 'nalatigheid' | Maroela Media
Altesaam 3 832 pasiënte is verlede jaar in Gautengse staatshospitale dood weens 10 741 voorvalle van ernstige terugslae wat hoofsaaklik gespruit het uit voorkombare mediese nalatigheid.
Die Gautengse LUR vir gesondheid, Bandile Masuku, het die syfers verskaf in antwoord op 'n geskrewe vraag van Jack Bloom, 'n DA-lid van die Gautengse wetgewer.
Die meeste van dié voorvalle – altesaam 1 763 – is in die Chris Hani Baragwanath-hospitaal in Soweto aangemeld. Dié hospitaal is die derde grootste ter wêreld en dien as verwysingshospitaal vir pasiënte landwyd. Nagenoeg 150 000 pasiënte word jaarliks daar opgeneem en 500 000 buitepasiënte word behandel.
"Ek is die bekommerdste oor die 2 307 sterftes van pasgebore babas en 238 moedersterftes. Daar was ook 866 septiese keisersnitte en 1 148 voorvalle van hipoksiese iskemiese enkefalopatie, wat breinskade veroorsaak by kinders wat nie suurstof kry nie," het Bloom gesê.
Bloom sê nog 'n aanduiding van swak sorg is die 1 052 voorvalle van druksere wat in hospitale as SAE's aangemeld word. "Dit het 'n direkte uitwerking op hoe lank 'n pasiënt se gemiddelde hospitalisering is, wat die koste van behandeling opjaag én tot liggaamlike skending kan lei."
Ten spyte van die hoë getal voorvalle wat aangemeld is, is net 77 daarvan vir tugoptrede verwys.
"Die syfers is uiters onrusbarend. Dit beklemtoon die ernstige bestuursprobleme in staatshospitale en die gebrek aan gevolge vir mediese foute wat lei tot hofsake en skadevergoedingseise wat die departement se begroting uitput."
Bloom sê dit is ook 'n verdere bewys dat die regering se voorgestelde Nasionale Gesondheidsversekering (NGV) – wat administrasiegewys uiters ingewikkeld is – gedoem is.
My dogter se verloofde se pa is 2jaar terug dood in Tembisa hospital ook as gevolg van nalatigheid. Die verpleegsters het skoon vergeet om drips aan te sit en hy het ook van die bed afgeval en hulle het hom net daar gelos. Hy was 'n diabeet en baie siek gewees. Ongelukkig het hy nie 'n mediesefonds gehad nie. Toe my dogter alarm maak die sondag met besoektyd het almal aangehardloop gekom en toe laat die dokters drips in bene en maag en orals insit maar hy was later oorlede. Die ou wat langs hom gelê het was reeds dood… Lees meer »
Privaat Hospitale is nie juis beter nie.
skrikwekkend om te hoor wat daar aangaan.
Dis seker nadat die name van al die hospitale verander het.. dat die swak diens ook ingetree het..
My ma was een van hulle slagoffers by Mamelodi Hospitaal….. gesterf sonder dat een dr of suster by haar was, ek daar gekom om te kom kuier, en haar dood op die bed gekry :(
Maar ons wil NHI inbring? Dis massamoord en pas in by Soros se agenda. Sal nooit my voete by n prov hospitaal sit nie, gaan eerder dood by die huis. Die publiek sal hulle nie vertrou, net die massas meerderheids groep, hulle leer nooit